## Naputak o provedbi Uredbe o usmjeravanju sredstava za stambeno zbrinjavanje hrvatskih branitelja iz Domovinskog rata i članovima njihovih obitelji

### NN 40/1997 (16.4.1997.), Naputak o provedbi Uredbe o usmjeravanju sredstava za stambeno zbrinjavanje hrvatskih branitelja iz Domovinskog rata i članovima njihovih obitelji

# **MINISTARSTVO FINANCIJA**

Na temelju članka 5. Uredbe o usmjeravanju sredstava za stambeno zbrinjavanje
hrvatskih branitelja iz Domovinskog rata i članova njihovih obitelji ("Narodne
novine", broj 19/97), ministar financija donosi

## **NAPUTAK**

### **O PROVEDBI UREDBE O USMJERAVANJU SREDSTAVA ZA STAMBENO ZBRINJAVANJE HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI**

Članak 1.

Ovim Naputkom pobliže se utvrđuju obveznici i osnovica za obračun i
uplatu 2% sredstava za stambeno zbrinjavanje hrvatskih branitelja iz Domovinskog
rata i članova njihovih obitelji, te način sastavljanja izvješća o obračunu
i uplati tih sredstava.

Članak 2.

Obveznici obračuna i uplate sredstava iz članka 1. ovog naputka su subjekti
utvrđeni propisom kojim se uređuje postupak nabave roba i usluga i ustupanje
radova (dalje u tekstu: propis o postupku nabave), i to:

1. tijela državne uprave i druga tijela državne vlasti, te njihove službe;

2. tijela jedinica lokalne samouprave i uprave, te njihove službe;

3. izvanproračunski fondovi;

4. druge pravne osobe, ako:

- su u cijelosti u vlasništvu države odnosno jedinica lokalne samouprave
i uprave;

- su u većinskom vlasništvu države odnosno jedinica lokalne samouprave
i uprave;

- imaju isključivo pravo ili dozvolu za prodaju određene robe i usluga;

- se na njih odnose obveze koje je u svezi s nabavom preuzela Republika
Hrvatska međunarodnim ugovorom odnosno koriste kredite koje je sklopila
Vlada Republike Hrvatske ili druga državna tijela;

- su obveze na temelju izdanih državnih jamstava za nabave plaćene na
teret državnog proračuna;

- za nabave koriste sredstva državnog proračuna ili proračuna jedinica
lokalne samouprave i uprave ili ako su obveze izvršene na teret izdanih
jamstava;

- za nabave koriste sredstva izvanproračunskih fondova.

Članak 3.

(1) Osnovicu za obračun sredstava iz članka 1. ovog naputka čine sva
plaćanja u proteklom mjesecu za radove i usluge neovisno jesu li radovi
u cijelosti izvedeni i usluge obavljene, te neovisno o vrijednosti ugovorenih
radova i usluga.

(2) Osnovicu iz stavka 1. ovog članka čine i plaćeni predujmovi u proteklom
mjesecu za narečene radove i usluge.

(3) U osnovicu za obračun iz stavka 1. ovog članka uključuje se i porez
na promet.

Članak 4.

Iznimno od odredbi članka 3. ovog naputka, osnovica za obračun sredstava
kod drugih pravnih osoba koje su u većinskom vlasništvu države odnosno
jedinica lokalne samouprave i uprave, utvrđuje se na temelju razmjernog
udjela u vlasničkoj strukturi pravne osobe.

Članak 5.

(1) Pod radovima iz članka 4. Uredbe o usmjeravanju sredstava za stambeno
zbrinjavanje hrvatskih branitelja iz Domovinskog rata i članova njihovih
obitelji (dalje u tekstu: Uredba), razumijevaju se:

- ukupnost poslova vezanih za izgradnju objekata;

- obnova građevinskih i drugih objekata;

- rušenje, uklanjanje, popravak i održavanje građevina;

- drugi radovi u svezi s izgledom objekta i mjesta na kojem se obavljaju
radovi (ukrašavanje ili dovršavanje, razna snimanja, seizmička i slična
istraživanja).

(2) Radovima iz stavka 1. ovog članka smatra se i ugradnja i montaža,
te izmjena i modernizacija opreme.

(3) Pod ugradnjom i montažom, te izmjenom i modernizacijom opreme razumijeva
se samo oprema koja se ugrađuje u građevinski objekt i sastavni je dio
građevinskih radova (uređaji i oprema centralnog grijanja, ugradnja bojlera,
umivaonika, kada i sl.), a ne i oprema koja se smatra robom sukladno propisu
o postupku nabave.

Članak 6.

(1) Pod uslugom iz članka 4. Uredbe razumijevaju se intelektualne usluge,
kao što su stručni savjeti ili druge tehničko-tehnološke potpore koje su
potrebne obvezniku na tehničko-tehnološkim, pravnim, ekonomskim i drugim
područjima, a sukladno propisu o postupku nabave.

(2) Uslugama iz stavka 1. ovog članka ne smatraju se proizvodne i druge
usluge koje su narečene kao roba u propisu o postupku nabave.

Članak 1.

(1) Obrazac Izvješća o mjesečnom obračunu i uplati sredstava za stambeno
zbrinjavanje HRVI iz Domovinskog rata i članova obitelji poginulih, umrlih,
zatočenih ili nestalih hrvatskih branitelja u visini 2% od ukupne cijene
obavljenih usluga, nabavljenih roba, odnosno izvedenih radova za mjesec
----- 199 --, popunjava se kako slijedi:

- u zaglavlju, ispod naziva obveznika obračuna i uplate, upisuje se
matični broj obveznika,

- u stupcu 1 - upisuje se redni broj i broj iz knjige ulaznih računa
(ili broj ugovora odnosno predračuna, ako se plaća predujam), a brojevi
trebaju biti odvojeni crticom,

- u stupcu 2 - upisuju se pojadinačni iznosi plaćenih radova i usluga
koje ulaze u osnovicu za obračun i plaćanje ovih sredstava, i

- u stupcu 3 - upisuju se pojedinačni iznosi obračunati po stopi 2%
od osnovice iz stupca 2 obrasca.

(2) Nakon upisa svih navedenih podataka iz stavka 1. ovog članka, na
kraju stupca 1 - upisuje se riječ "ukupno", a na kraju stupca 2 i 3 - upisuju
se ukupni iznosi.

Članak 8.

(1) Obveznici iz članka 2. ovog naputka, obvezni su ukupni iznos iz
stupca 3 narečenog izvješća, platiti do 15. u mjesecu za protekli mjesec
na poseban račun Ministarstva razvitka i obnove Republike Hrvatske, broj:
30102-789-3086.

(2) Na nalogu za uplatu iznosa iz stavka 1. ovog članka, u pozivu na
broj odobrenja, u pretpolje upisuje se broj modela "05", a u polje matični
broj obveznika (7 znamenaka), te mjesec za koji se vrši uplata, na način
da se iza matičnog broja obveznika stavi crtica i upiše mjesec (npr: za
ožujak, upisuje se broj "03").

Članak 9.

Obveznici koji izvješće iz članka 7. ovog naputka nisu sastavili za
protekle mjesece 1997. godine na način propisan ovim naputkom, dužni su
popunjene obrasce za te mjesece dostaviti Ministarstvu razvitka i obnove
Republike Hrvatske, u roku od 15 dana od dana stupanja na snagu ovog naputka.
U istom roku platit će i razliku, ako su uplatili manje sredstava ili tražit
će povrat od Ministarstva razvitka i obnove Republike Hrvatske, ako su
uplatili više sredstava od utvrđene obveze, prema odredbama ovog naputka.

Članak 10.

Ovaj Naputak stupa na snagu osmog dana od dana objave u "Narodnim novinama",
a primjenjuje se od 1. siječnja 1997. godine.

Klasa: 370-01/97-01/04
Urbroj: 513-05/97-2
Zagreb, 8. travnja 1997.

Ministar financija
**mr. Božo Prka,** v. r.

Naputak, NN 40/1997-569